CELEX: 62019CN0075
Language: el
Date: 2019-01-31 00:00:00
Title: Υπόθεση C-75/19: Αίτηση προδικαστικής αποφάσεως την οποία υπέβαλε το Tribunalul Specializat Mureș (Ρουμανία) στις 31 Ιανουαρίου 2019 — MF κατά BNP Paribas Personal Finance SA Paris Sucursala București, Secapital Sàrl

13.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 164/16
            
         
      Αίτηση προδικαστικής αποφάσεως την οποία υπέβαλε το Tribunalul Specializat Mureș (Ρουμανία) στις 31 Ιανουαρίου 2019 — MF κατά BNP Paribas Personal Finance SA Paris Sucursala București, Secapital Sàrl
      (Υπόθεση C-75/19)
      (2019/C 164/18)
      Γλώσσα διαδικασίας: η ρουμανική
      
         Αιτούν δικαστήριο
      
      Tribunalul Specializat Mureș
      
         Διάδικοι στην υπόθεση της κύριας δίκης
      
      
         Εκκαλούσα-ανακόπτουσα: MF
      
         Εφεσίβλητες: BNP Paribas Personal Finance SA Paris Sucursala București Secapital Sàrl
      
         Προδικαστικά ερωτήματα
      
      
                  1)
               
               
                  Αντιβαίνει στις διατάξεις της οδηγίας 93/13/ΕΟΚ του Συμβουλίου, σχετικά με τις καταχρηστικές ρήτρες των συμβάσεων που συνάπτονται με καταναλωτές (1), και ειδικότερα στις αιτιολογικές σκέψεις 12, 21 και 23 του προοιμίου της οδηγίας και στο άρθρο 6, παράγραφος 1, στο άρθρο 7, παράγραφος 2, και στο άρθρο 8 της οδηγίας, ερμηνεία των εθνικών δικαστηρίων κατά την οποία ο καταναλωτής δεν δύναται να προβάλει στο πλαίσιο ανακοπής κατά εκτελέσεως –η οποία συνιστά, κατά το εθνικό δίκαιο, ειδική αγωγή δυνάμενη να ασκηθεί εντός καθορισμένων προθεσμιών και υπό περιοριστικές προϋποθέσεις–, κατόπιν κινήσεως διαδικασίας αναγκαστικής εκτελέσεως κατά της ανακόπτουσας, για τον λόγο ότι θα είναι απαράδεκτη σε σχέση με τέτοιο ένδικο βοήθημα, τη διαπίστωση της υπάρξεως καταχρηστικών ρητρών σε σύμβαση δανείου συναφθείσα με επαγγελματία –σύμβαση δανείου η οποία συνιστά, κατά τον νόμο, εκτελεστό τίτλο και βάσει της οποίας κινείται η διαδικασία αναγκαστικής εκτελέσεως κατά του καταναλωτή–, διά παραπομπής στην εθνική νομοθεσία η οποία προβλέπει αγωγή του κοινού δικαίου, απαράγραπτη, μέσω της οποίας ο καταναλωτής δύναται να ζητήσει οποτεδήποτε τη διαπίστωση της υπάρξεως καταχρηστικών ρητρών και την ακύρωση των αποτελεσμάτων αυτών, χωρίς η απόφαση στο πλαίσιο της διαδικασίας αυτής να παράγει άμεσες συνέπειες για τη διαδικασία αναγκαστικής εκτελέσεως, με αποτέλεσμα να υφίσταται κίνδυνος να περατωθεί η αναγκαστική εκτέλεση προτού εκδοθεί απόφαση στο πλαίσιο της αγωγής του κοινού δικαίου;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα, αντιβαίνουν οι ως άνω διατάξεις της οδηγίας σε διάταξη του εθνικού δικαίου η οποία τάσσει προθεσμία 15 ημερών από την κοινοποίηση των πρώτων πράξεων αναγκαστικής εκτελέσεως (μέσω διατάξεως αναγκαστικού δικαίου, δημοσίας τάξεως, της οποίας η μη τήρηση συνεπάγεται την απόρριψη της αγωγής ως εκπρόθεσμης) εντός της οποίας ο ανακόπτων καταναλωτής (οφειλέτης καθού η αναγκαστική εκτέλεση) οφείλει να προβάλει τον καταχρηστικό χαρακτήρα των συμβατικών ρητρών που περιέχονται στη σύμβαση δανείου που συνήψε με επαγγελματία, δεδομένου ότι το ίδιο καθεστώς υφίσταται στο εθνικό δίκαιο επίσης με τη δυνατότητα επικλήσεως παρόμοιων αιτιάσεων οι οποίες θεωρούνται ενστάσεις σε σχέση με την ουσία της υποθέσεως, λαμβανομένου επίσης υπόψη ότι, κατά πάγια νομολογία του Δικαστηρίου της Ευρωπαϊκής Ένωσης, το εθνικό δικαστήριο υποχρεούται να εξετάζει αυτεπαγγέλτως τον καταχρηστικό χαρακτήρα συμβατικών ρητρών μόλις διαθέτει τα νομικά και τα πραγματικά στοιχεία τα οποία είναι αναγκαία για τον σκοπό αυτό;
               
            
         (1)  Οδηγία 93/13/ΕΟΚ του Συμβουλίου της 5ης Απριλίου 1993 σχετικά με τις καταχρηστικές ρήτρες των συμβάσεων που συνάπτονται με καταναλωτές (ΕΕ. 1993, L 95, σ. 29).